ໃນວັນທີ 15 ພຶດສະພາ 2020 ຜ່ານມາ, ສະຖານເອກອັກຄະລັດຖະທູດ ແຫ່ງ ສປປ ລາວ ປະຈຳ ສສ ຫວຽດນາມ ໄດ້ຈັດພິທີເປີດປື້ມໄວ້ອາໄລເຖິງດວງ ວິນຍານ ສະຫາຍ ພົນເອກ ສີສະຫວາດ ແກ້ວບຸນພັນ, ໂດຍໄດ້ມີຄະນະການນຳຂັ້ນສູງພັກ, ລັດ ສສ ຫວຽດນາມ ປະກອບມີ: ສະຫາຍ ເຈືອງ ຮວ່າ ບິ່ງ, ກໍາມະການກົມການເມືອງສູນກາງພັກ, ຮອງນາຍົກລັດຖະມົນຕີ, ຜູ້ປະຈຳການລັດຖະບານ ພ້ອມດ້ວຍຄະນະຕິດຕາມ ປະກອບມີ ສະຫາຍ ນາງ ຕ່ອງ ທິ ຟ້ອງ, ກຳມະການກົມການເມືອງສູນກາງພັກ, ຮອງປະທານ ຜູ້ປະຈຳການສະພາແຫ່ງຊາດຫວຽດນາມ, ສະຫາຍ ຟ້າມ ມີງ ຈີ້ງ, ກຳມະການກົມການເມືອງສູນກາງພັກ, ເລຂາທິການສູນກາງພັກ, ຫົວໜ້າຄະນະຈັດຕັ້ງສູນກາງພັກ, ສະຫາຍເຫົາອາເລັ່ງ, ຮອງປະທານແນວໂຮມປະເທດຊາດຫວຽດນາມ, ສະຫາຍ ຟ້າມ ບີ່ງ ມີງ ຄະນະກຳມະການກົມການເມືອງສູນກາງພັກ, ຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດຫວຽດນາມ, ຄະນະພົວພັນຕ່າງປະເທດສູນກາງພັກຄອມມູນິດຫວຽດນາມ ພ້ອມດ້ວຍຄະນະຂອງບັນດາກະຊວງອົງການຈຳນວນ 32 ຄະນະ ພິເສດສະຖານທູດຍັງໄດຮັບພວງມາລາຂອງ ສະຫາຍຫງວຽນຟູ່ຈ້ອງ, ເລຂາທິການໃຫຍ່ ປະທານປະເທດ ແຫ່ງ ສສ. ຫວຽດນາມ; ພ້ອມນີ້, ກໍ່ຍັງມີບັນດາ ທ່ານເອກອັກຄະລັດຖະທູດຕ່າງປະເທດປະຈຳຫວຽດນາມຈຳນວນໜຶ່ງ ໄດ້ເຂົ້າວາງພວງມະລາ ແລະ ເຊັນປື້ມເພື່ອໄຫວ້ອາໄລແດ່ ດວງວິນຍານຂອງ ສະຫາຍ ພົນເອກ ສີສະຫວາດ ແກ້ວບຸນພັນ ອະດິດກໍາມະການ ສູນກາງພັກສະໄໝທີ I, II, III, IV, V, VI, VII ແລະ VIII, ອະດີດເລຂາທິການສູນກາງ ພັກສະໄໝທີ III ແລະ IV, ອະດີດກໍາມະການກົມການເມືອງສູນກາງພັກ ສະໄໝທີ IV, VI, VII ແລະ VIII, ອະດີດນາຍົກລັດຖະມົນຕີ, ອະດີດຮອງປະທານປະເທດ, ອະດີດປະທານສູນກາງແນວລາວສ້າງຊາດ, ເພື່ອສະແດງເຖິງຄວາມຮູ້ບຸນຄຸນ ແລະ ອາໄລອາວອນຢ່າງສຸດຊຶ້ງ ຕໍ່ການຈາກໄປຂອງສະຫາຍ ພົນເອກ ສີສະຫວາດ ແກ້ວບຸນພັນ ຢ່າງບໍ່ມີມື້ກັບຄືນມາ.
ໃນໂອກາດດຽວກັນນີ້, ສະຫາຍ ແສງເພັດ ຮຸ່ງບຸນຍວງ, ເອກອັກຄະລັດຖະທູດວິສາມັນຜູ້ມີອຳນາດເຕັມ ແຫ່ງ ສປປ ລາວ ປະຈຳ ສສ ຫວຽດນາມ ໄດ້ສະແດງຄວາມຂອບໃຈ ແລະ ມີຄວາມຊາບຊຶ້ງເປັນຢ່າງຍິ່ງຕໍ່ ສະຫາຍ ເຈືອງ ຮວ່າ ບິ່ງ ກຳມະການກົມການເມືອງສູນກາງພັກ, ຮອງນາຍົກລັດຖະມົນຕີ, ຜູ້ປະຈຳການລັດຖະບານ ພ້ອມດ້ວຍບັນດາສະຫາຍການນຳຂັ້ນສູງພັກ-ລັດ ຫວຽດນາມ ໄດ້ຕາງໜ້າໃຫ້ຄະນະບໍລິຫານງານ ສູນກາງພັກກອມມູນິດຫວຽດນາມ, ລັດຖະບານແຫ່ງ ສສ. ຫວຽດນາມ ແລະ ປະຊາຊົນຫວຽດນາມ ທີ່ໄດ້ມາເຂົ້າຮ່ວມ ພິທີວາງພວງມາລາ ແລະ ຂຽນປື້ມໄຫວ້ອາໄລ ຕໍ່ການເສຍຊີວິດຂອງ ສະຫາຍ ພົນເອກ ສີສະຫວາດ ແກ້ວບຸນພັນ.